AVTALE 

om 

OVERFØRING  OG  SAMORDNING  AV  PENSJONSRETTIGHETER 

(OVERFØRINGSAVTALE)

(etter revisjon pr 25.4.2006) 

mellom

STATENS PENSJONSKASSE 

og

……………………………….

Virkningstidspunkt: 

I.  Rettsstilling og formål

§ 1  Hjemmel

Overføringsavtalen er inngått i medhold av lov om Statens Pensjonskasse § 46, 1. ledd, lov om pensjonsordning for sykepleiere § 37 og lov om pensjonsordning for apoteketaten § 35. 

Avtalen avløser tidligere avtale om overføring av medlemmer og pensjonister.

§ 2  Formål

Overføringsavtalen skal fremme mobilitet av arbeidskraft mellom arbeidsgivere med offentlige tjenestepensjonsordninger.                                                                   

Avtalen skal sikre at arbeidstakere som har vært medlem av flere offentlige tjeneste-pensjonsordninger, får pensjon som om de hele tiden har vært medlem av en og samme pensjonsordning. Det er et formål å forenkle pensjonsutbetalingen gjennom felles utbetaling av pensjon fra den siste pensjonsordningen som arbeidstakeren har vært medlem av. 

Overføringsavtalens formål er også å sikre arbeidstakernes rettigheter ved at manglende innbetaling av premie for regulering og andre ikke-forsikringsbare ytelser ikke forhindrer at de samlede pensjonsforpliktelsene oppfylles, jfr. § 12, 4. ledd. 

Overføringsavtalen forutsetter gjensidighet. Dette innebærer like pensjonsregler og samme regulering av løpende pensjoner og oppsatte pensjonsrettigheter som i Statens Pensjonskasse. Fra pensjonsordninger som er omfattet av Overføringsavtalen, vil det ikke bli beregnet eller utbetalt fripoliser.

II.  Tilslutning til Overføringsavtalen

§ 3   Avtaleparter 

Med samtykke av departementet kan Statens Pensjonskasses styre inngå avtale med en annen pensjonsinnretning eller en kommune (i denne avtalen (avtaleparten)) om overføring av pensjonsrettigheter for medlemmer og pensjonister, på vegne av arbeidsgivere som tilfredsstiller nærmere angitte krav, jfr. §§ 4 og 5. En avtalepart har ansvaret for å avgrense Overføringsavtalen til de arbeidsgivere som oppfyller vilkårene for opptak i avtalen.                             

Med pensjonsinnretning forstås lovfestede tjenestepensjonsordninger, offentlige pensjons-kasser og livselskap som forvalter offentlige tjenestepensjonsordninger. Med offentlig tjenestepensjonsordning forstås en pensjonsordning etter lov om Statens Pensjonskasse, lov om pensjonsordning for sykepleiere, lov om pensjonsordning for apoteketaten og en kommunal pensjonsordning etter forsikringsvirksomhetsloven kapittel 8b. Pensjons-rettighetene skal tilsvare dem som fremkommer av lov om Statens Pensjonskasse. Over-føringsavtale kan likevel inngås med forbehold om at særskilte pensjonsdekninger ikke omfattes av avtalen.   

Overføringsavtalen medfører at avtalepartene samtidig får tilsvarende avtale med øvrige parter som har inngått eller senere inngår slik avtale med Statens Pensjonskasse.

Avtaleparten garanterer for den delen av pensjonsrettighetene som det er betalt premie for og som avtaleparten etter gjeldende lovgivning har adgang til å forsikre. Avtaleparten  er også ansvarlig for at de arbeidsgivere som har pensjonsordning som er administrert av avtaleparten, påtar seg de forpliktelsene som fremgår av avtalen, se særlig § 5, ved at arbeidsgiverne avgir erklæring til sin avtalepart om tilslutning til Overføringsavtalen. Avtaleparten videreformidler denne til sekretariatene for Overføringsavtalen og sikringsordningen. Slik erklæring skal ikke avgis for medlemmer av de lovfestede tjenestepensjonsordningene.

På tidspunktet for tilslutning til Overføringsavtalen kreves full forsikringsmessig dekning for opptjente pensjonsrettigheter i pensjonsinnretning som er regulert av lov om forsikrings-virksomhet. En eventuell senere oppstått underdekning må dekkes gjennom engangspremie, eller kan unntaksvis opptrappes i henhold til godkjent plan fra Kredittilsynet.

Det kan ikke inngås eller opprettholdes avtale om overføring av pensjonsrettigheter med andre pensjonsinnretninger som ikke har avtale med Statens Pensjonskasse, med mindre dette spesielt er godkjent av styret i Pensjonskassen. Slik avtale skal ikke inneholde vilkår i strid med Overføringsavtalen.

En avtalepart er forpliktet etter Overføringsavtalen også etter at avtalen er sagt opp, og så lenge det løper pensjoner eller noen har rett til en fremtidig pensjon på vilkår som er regulert i denne avtale, jfr. § 5, 1. ledd. 

§ 4   Arbeidsgivers tilslutning til Overføringsavtalen

Arbeidsgiver med offentlig tjenestepensjon kan gjennom en avtalepart stå tilsluttet Overføringsavtalen under forutsetning av at arbeidsgiver tilfredsstiller ett av følgende kriterier ved at de er:
1. statlige virksomheter,
2. kommuner eller fylkeskommuner,
3. kirkelig fellesråd, m.m.
4. helseforetak, jfr. lov om helseforetak,
5. virksomheter som 
a. var omfattet av Overføringsavtalen per 1.1.2004 gjennom en kommunal 
    tjenestepensjonsordning, 
b. kommer inn under lov om forsikringsvirksomhet § 8b – 1,
c. er ikke-skattepliktig offentlig virksomhet eller stiftelse, 
d. har en offentlig eierandel på 50 prosent eller mer, 
e. er en virksomhet med offentlig driftsavtale,
f. er en virksomhet med offentlig tilskuddsandel på 50 prosent eller mer, eller 
g. er skattepliktig virksomhet som har naturlig tilknytning til Overføringsavtalen etter 
   kriteriet  ”tilknytning til offentlig sektor”, når departementet godkjenner opptaket.

Endringer i selskapsstrukturen eller i andre forhold som vedrører tilslutningskriteriene til Overføringsavtalen nevnt foran, må meldes til avtaleparten, som deretter foretar en vurdering av om vilkårene for tilslutning til Overføringsavtalen fortsatt er til stede, jfr. 1. ledd. Hvis tilslutning til Overføringsavtalen ikke kan videreføres fullt ut, vil arbeidsgiveren bli oppsagt fra avtalen, jfr. § 21.                                                       

Avgjørelse som treffes av avtaleparten etter 1. og 2. ledd, dokumenteres og meldes til Statens Pensjonskasse, som kan overprøve avgjørelsen.   

Ved virksomhetsoverdragelse kommer Overføringsavtalen til anvendelse hvis arbeidstakerne både før og etter overdragelsen er tilsluttet en pensjonsordning som er omfattet av avtalen. Den nye arbeidsgiveren kan velge å ta ansvar for tidligere opptjente pensjonsrettigheter under Overføringsavtalen ved å lukke en tidligere kommunal pensjonsordning for de personer som fulgte med ved virksomhetsoverdragelsen. Fortsatt tilknytning til Overføringsavtalen krever at virksomheten avgir en erklæring som nevnt i § 5, 1. ledd, jfr. § 3, 4. ledd, 4. pkt., og eventuelt inngår i Overføringsavtalens sikringsordning, jfr. § 8.  

§ 5  Arbeidsgivers ansvar

Arbeidsgivere tilsluttet Overføringsavtalen innestår for oppfyllelse av alle pensjonsrettigheter etter Overføringsavtalen som er opparbeidet, også de rettigheter som ikke er forsikret. Dette er tilfellet også etter at avtalen er sagt opp, så lenge det løper pensjoner eller noen har rett til pensjon på vilkår som er regulert i Overføringsavtalen, jfr. § 3 siste ledd. Arbeidsgivere med kommunal pensjonsordning undertegner en erklæring om tilslutning til Overføringsavtalen, som sendes sin avtalepart. Erklæringen er en forutsetning for tilslutning til Overføringsavtalen, og følger som vedlegg til denne avtalen.  

Alle arbeidsgivere med kommunal pensjonsordning etter lov om forsikringsvirksomhet kapittel 8b må i tillegg være tilsluttet Overføringsavtalens sikringsordning, jfr. §§ 8 og 9.

§ 6   Arbeidstakers tilslutning til Overføringsavtalen

Overføringsavtalen omfatter som hovedregel alle medlemmer av pensjonsordningen hos arbeidsgivere som er tilsluttet avtalen, med mindre avtalen er sagt opp for nytilsatte, jfr. § 21. 

Rettighetene til arbeidstakere som bare har vært medlem av én pensjonsordning, vil også være omfattet av Overføringsavtalen.                                                                                                            

Overføringsavtalen gjelder som en del av ansettelsesvilkårene for de arbeidstakere som blir medlem av en pensjonsordning etter at avtalen er trådt i kraft.

Avtalen har tilbakevirkende kraft i nåværende og tidligere pensjonsordninger omfattet av Overføringsavtalen i forhold til pensjonsrettigheter som er opptjent før ikrafttredelses-tidspunktet.              

Arbeidstaker som er blitt medlem av en pensjonsordning før den tilsluttes Overførings-avtalen, vil kunne kreve å bli holdt utenfor avtalen, hvis det foreligger særlige grunner. Erklæring om dette må avgis til den aktuelle avtaleparten innen seks måneder etter inngåelse av Overføringsavtale for denne virksomheten.   

III. Organisering m.m.

§ 7  Administrasjon 

Statens Pensjonskasse har som avtalepart i tillegg det overordnete ansvaret for Overføringsavtalen, og står for den daglige driften. For å sikre en hensiktsmessig administrasjon av pensjonene og konkurranse på like vilkår, kan styret for Pensjonskassen gi retningslinjer om utveksling av opplysninger om medlemsforhold, pensjoner og pensjons-ordninger.

Det skal opprettes et rådgivende utvalg, med syv representanter for avtalepartene. Utvalget konstituerer seg selv. Representantene sitter for en periode på to år av gangen. Endringer i størrelsen mellom pensjonsordningene angitt i 2. ledd punktene c og e får først virkning for neste oppnevnelsesperiode.1) Utvalget utpekes som følger:
a.	én representant utpekes av Statens Pensjonskasse,
b.	én representant utpekes av De Selvstendige Kommunale Pensjonskasser, DSKP,
c.	én representant utpekes av den av de øvrige avtalepartene som har størst andel av det samlede pensjonsgrunnlaget i pensjonsinnretninger tilsluttet Overføringsavtalen,
d.	én representant utpekes av Finansnæringens Hovedorganisasjon,
e.	i tillegg skal de tre avtalepartene som har størst andel av det samlede pensjonsgrunnlaget i pensjonsinnretninger tilsluttet Overføringsavtalen, utpeke én representant hver.

Utvalgets oppgave er å følge driften og økonomien i Overføringsavtalen og Overførings-avtalens sikringsordning. I tillegg skal det rådgivende utvalget forelegges forslag om vesentlige endringer i avtalevilkårene i Overføringsavtalen. Videre skal utvalget uttale seg om forhold vedrørende sikringsordningen, jfr. §§ 8 til 10.

For Statens Pensjonskasses administrasjon av Overføringsavtalen skal det årlig innbetales et administrasjonstilskudd fra arbeidsgivere, etter nærmere vedtak av Statens Pensjonskasse. Pensjonskassens vedtak skal sendes avtalepartene i Overføringsavtalen innen 1. oktober med virkning for neste år. Administrasjonstilskuddet skal betales av arbeidsgivere til avtaleparten innen utløpet av årets første kvartal. Tilskuddet skal innbetales til Statens Pensjonskasse innen 1. mai hvert år.2) 

§ 8   Overføringsavtalens sikringsordning 

Overføringsavtalens sikringsordning skal bidra til å sikre pensjonsrettigheter opparbeidet hos arbeidsgivere som opphører ved konkurs/akkord eller ved annet opphør, eller som ikke betaler premie ved forfall, så langt det er midler i sikringsordningen. 

De arbeidsgivere som er nevnt i § 5, 2. ledd, skal være tilsluttet Overføringsavtalens sikringsordning. 

Overføringsavtalens sikringsordning administreres i regi av kommunal sektor. Inntil denne ordningen er etablert, skal Statens Pensjonskasse i en interimsperiode forestå administrasjonen av sikringsordningen.   

Departementet fastsetter vedtekter for sikringsordningen.   

§ 9 Tilskudd til Overføringsavtalens sikringsordning 

Arbeidsgiverne betaler et årlig tilskudd til sikringsordningen. Tilskuddet inkluderer også et tilskudd for administrasjon av ordningen. Tilskuddet er begrenset oppad til 0,05 prosent av pensjonsgrunnlaget for aktive medlemmer i pensjonsordningen. Vedtak om dette fastsettes av styret for sikringsordningen, etter anbefaling av det rådgivende utvalget. Vedtaket skal sendes avtalepartene omfattet av sikringsordningen innen 1. oktober med virkning for neste år. Tilskuddet skal betales av arbeidsgivere til avtaleparten innen utløpet av årets første kvartal. Det skal innbetales til sikringsordningen innen 1. mai hvert år.3) 

Det kan kreves inn tilskudd til sikringsordningen fra arbeidsgivere i forbindelse med at usikrede pensjonsrettigheter blir omfattet av Overføringsavtalen, begrenset til 0,5 prosent av den kapitaliserte verdi av pensjonsrettighetene. 

Dersom en arbeidsgiver avvikles, kan sikringsordningen beregne et krav mot arbeidsgiveren/boet på de forventede tilleggspremier for fremtiden i form av et engangsbeløp.     

§ 10 Krav mot Overføringsavtalens sikringsordning

Krav mot Overføringsavtalens sikringsordning må dokumenteres av avtaleparten. Når en avtalepart retter et slikt krav mot sikringsordningen, vurderes det om sikringsordningen skal dekke kravet. Avslag på dekning kan klages til styret i Statens Pensjonskasse.  

Sikringsordningen kan kreve at avtalepartene inndriver manglende premie fra misligholdende arbeidsgiver før manglende premie dekkes av sikringsordningen. Sikringsordningen kan videre inntre i pensjonsinnretningens krav overfor arbeidsgiveren, ved at premien inndrives på vanlig måte eller ved at sikringsordningen melder krav i konkursboet.

§ 11   Klagerett

Avtaleparten kan klage en avgjørelse til departementet. Klage etter § 10, 1. ledd rettes til styret for Statens Pensjonskasse. Arbeidsgiver har tilsvarende klagerett.

IV. Utbetaling av pensjon – refusjon mellom pensjonsinnretningene

§ 12   Pensjonsvilkår - arbeidstakers rettigheter og plikter

Arbeidstaker med medlemskap i to eller flere pensjonsordninger som omfattes av Overføringsavtalen, får pensjonsrettigheter som om den samlede pensjonsopptjeningen hadde foregått i den pensjonsordningen som arbeidstakeren sist var omfattet av. Pensjonen utbetales etter de regler som gjelder i denne ordningen.  

Overføringsavtalen kan få virkning for:
1. de vilkår som gjelder for å bli medlem av en pensjonsordning,
2. begrensninger i pensjonsrettighetene (karens) ved overgang til ny pensjonsordning,
3. beregning av pensjonens størrelse ved at den utbetalende ordningens bestemmelser om 
    pensjonsgrunnlag og aldersgrense/pensjonsalder får anvendelse for den samlede tjenestetid,     
4. bortfall av pensjon ved ny tilsetting.

En pensjonist plikter å gi beskjed til den utbetalende avtaleparten dersom han/hun begynner hos en ny arbeidsgiver som har pensjonsordning med Overføringsavtale, eller det inntreffer andre forhold som er av betydning for pensjonen. 

Pensjonsrettighetene dekkes ved felles utbetaling av pensjon, jfr. § 14, gjennom refusjon mellom pensjonsinnretningene, jfr. § 15, og gjennom bidrag fra sikringsordningen så langt finansieringen rekker,  jfr. §§ 8 til 10. I den utstrekning pensjonene ikke er sikret finansiering, blir de avkortet forholdsmessig. 

§ 13  Oppgjørsordning mellom avtalepartene - gjensidig informasjonsplikt

Alle pensjonsinnretningene som har sluttet seg til Overføringsavtalen, skal informere de øvrige avtalepartene om de forhold vedrørende medlemmene og pensjonsordningen som har betydning for retten til pensjon og for pensjonsberegningen. Dette gjelder både ved nye pensjonstilfeller, endringer og opphør av pensjoner, når en pensjonist senere går inn i stilling med rett til medlemskap i en pensjonsordning omfattet av Overføringsavtalen, og om andre forhold som er av betydning for pensjonen.

Når krav om pensjon mottas fra en pensjonsberettiget, sender den siste pensjonsinnretningen som arbeidstakeren var tilknyttet før pensjonering, en forespørsel til tidligere pensjons-innretninger som pensjonisten har vært tilknyttet. Forespørselen kan gjelde opplysninger om pensjonsgivende tjenestetid, stillingsprosent i ulike perioder, pensjonsgrunnlag og eventuelle andre forhold av betydning. Forespørselen sendes på fastsatt skjema, eller opplysninger skaffes til veie ved innsyn i andre pensjonsinnretningers medlems- og/eller pensjonsregistre.        

Når det fremmes krav om refusjon til tidligere pensjonsinnretninger, skal den utbetalende pensjonsinnretningen legge ved dokumentasjon for refusjonskravet, slik at de refunderende pensjonsinnretningene kan kontrollere beregningen av kravet.

§ 14   Felles utbetaling av pensjon

Overføringsavtalen kommer til anvendelse ved utbetaling av alders-, uføre- og etterlatte- (familie-)pensjon. Avtalen kommer også til anvendelse ved utbetaling av avtalefestet pensjon, AFP, fra 65 år, enten denne er beregnet som en tjenestepensjon eller etter folketrygdens regler. Overføringsavtalen kommer likevel ikke til anvendelse når en pensjonsordning utbetaler AFP hvor det ikke foreligger rett til tjenestepensjon mellom 65 og 67 år.4)   

Den pensjonsinnretningen som arbeidstakeren sist var tilknyttet, utbetaler pensjonen etter de regler som gjelder for denne pensjonsordningen etter samlet pensjonsgivende tjenestetid, også tid under 6 måneder i en pensjonsordning. De pensjonsinnretningene som arbeidstakeren tidligere har vært tilknyttet, er bundet av vedtak og disposisjoner hos den utbetalende avtalepart i forbindelse med pensjoneringen, herunder pensjonsgrunnlag, aldersgrense, igangsetting av pensjon, pensjoneringsgrad, stopp av pensjonen og lignende. Dette gjelder også om arbeidstakeren tidligere har hatt rett til oppsatt pensjon fra et annet tidspunkt enn det som gjelder i den siste pensjonsordningen vedkommende var tilknyttet. Ansvar mellom avtalepartene for feil avgjøres etter erstatningsrettslige regler. 

Dersom arbeidstakeren sist tjente opp rett til pensjon tilknyttet to eller flere pensjonsordninger samtidig, skal den pensjonsinnretningen som har pensjonsordningen med det høyeste pensjonsgrunnlaget, utbetale samlet pensjon. Utbetaling skjer etter de reglene som gjelder for denne pensjonsordningen. Det som er nevnt i de foregående leddene gjelder tilsvarende. 

Den utbetalende pensjonsinnretningen skal sette i gang utbetaling av pensjon for samlet opptjening, uavhengig av om refusjonskrav er sendt eller refusjonsoppgjør er mottatt. 

§ 15   Refusjon mellom pensjonsinnretningene

Det foretas refusjon etter tidligere Overføringsavtales § 6. Med virkning fra det tidspunktet Statens Pensjonskasse bestemmer, skal det for nye pensjonstilfeller foretas refusjon etter bestemmelsene nedenfor.  

Den utbetalende pensjonsinnretningen beregner hvilken andel av den samlede pensjonen som skal dekkes av de refunderende pensjonsordningene, og fremsetter krav om refusjon. Refusjonskravet beregnes ved at den nettopensjonen som utbetales til pensjonisten fordeles mellom pensjonsordningene i forhold til medlemstiden som er tilknyttet hver pensjons-ordning. Medlemstiden veies forholdsmessig etter gjennomsnittlig deltid i hver pensjons-ordning. Pensjonsgrunnlaget i de refunderende pensjonsordningene skal settes lik den G-regulerte verdi av det faktiske pensjonsgrunnlaget ved fratreden fra stilling med medlemskap i tidligere pensjonsordning, alternativt etter annen reguleringsmetode anvendt av Pensjons-kassen, jfr. lov om Statens Pensjonskasse § 42. Reguleringen skal foretas fram til pensjoneringstidspunktet. Ved ervervsprøving av pensjonen reduseres refusjonspensjonen. Når det skal foretas refusjon ved utbetaling av AFP 65 til 67 år, skal refusjonskravet alltid beregnes ved at den delen av AFP som er beregnet som en tjenestepensjon, fordeles mellom pensjonsordningene som nevnt foran.5) 

Refusjonen settes i gang, endres og stoppes med virkning fra samme tid som pensjonen fra den utbetalende pensjonsinnretningen og følger pensjonsgraden i denne. Løpende refusjons-pensjoner reguleres på samme måte som pensjonen fra den utbetalende pensjonsinnretningen.

Det skal ytes forholdsmessig refusjon når tjenestetiden i en pensjonsordning er seks måneder eller lengre. 

Ved beregningen av refusjonspensjonen avrundes tjenestetiden til nærmeste antall hele år. 

Kan refusjonskravet ikke dekkes, varsles sikringsordningens sekretariat umiddelbart, med en foreløpig beregning av det udekkede kravets størrelse. Kravet fremmes mot sikrings-ordningen, jfr. § 10, så snart det er beregnet, senest innen fristen for aktuarielt oppgjør i pensjonsordningen.

§ 16  Renter ved forsinket betaling

De refunderende pensjonsinnretningene starter månedlig overføring av refusjonsbeløpene umiddelbart etter at krav om refusjon er mottatt. Hvis refusjon ikke er startet innen fire måneder etter at krav er mottatt, påløper renter beregnet etter lov om renter ved forsinket betaling av 17. desember 1976 nr. 100.     

§ 17   Samordning

Den utbetalende pensjonsinnretningen opptrer utad i forhold til lov om samordning av pensjons- og trygdeytelser av 6. juli 1957 nr. 26 som om hele pensjonen var opptjent i denne pensjonsinnretningen. Samordningslovens § 7 får ikke anvendelse for samordning av tjenestepensjoner fra de pensjonsinnretninger som omfattes av Overføringsavtalen. Den utbetalende pensjonsinnretningen gjennomfører samordning med pensjons- og trygdeytelser fra pensjonsordninger utenfor Overføringsavtalen.

V.  Endringer og oppsigelse av Overføringsavtalen m.m. 

§ 18   Endringer i Overføringsavtalen

Forslag til endringer i Overføringsavtalen forelegges Statens Pensjonskasse, som ved vesentlige endringer fremlegger forslaget for det rådgivende utvalget til uttalelse, jfr. § 7,      3. ledd. Etter forberedelse i styret for Statens Pensjonskasse sendes endringsforslaget fra Pensjonskassen til departementet for godkjennelse. 

Iverksettelse av endringer skjer tidligst tre måneder etter vedtaksdato.

Overføringsavtalen forutsettes revidert ved større endringer i folketrygden, offentlig tjenestepensjon eller annet relevant regelverk. 

§ 19   Endringer i pensjonsregelverket

Det er en forutsetning for Overføringsavtalen at pensjonsordninger tilknyttet pensjons-innretningene så langt som mulig samordner sine pensjonsbestemmelser, herunder snarest mulig gjennomfører tilsvarende endringer av pensjonsbestemmelsene som dem som er og blir foretatt i lov om Statens Pensjonskasse. 

Forslag til vesentlige endringer i pensjonsregelverket til avtalepartene og arbeidsgiverne skal forelegges Statens Pensjonskasse i god tid før vedtagelsen. 

Dersom bestemmelsene i en pensjonsordning på grunn av manglende oppfølging kommer til å avvike vesentlig fra det som er en forutsetning for Overføringsavtalen, avgjør Statens Pensjonskasse om avtalen fortsatt kan gjelde. Hvis Overføringsavtalen ikke kan gjelde fullt ut i fortsettelsen, kommer § 21 til anvendelse. 

§ 20   Opphør av pensjonsinnretning eller av offentlig tjenestepensjonsprodukt i en 
          pensjonsinnretning 

Dersom en pensjonsinnretning som omfattes av Overføringsavtalen opphører eller det offentlige tjenestepensjonsproduktet opphører, gjelder tilsvarende prinsipper som nevnt under § 21, med mindre avtalen overføres til den pensjonsinnretningen som overtar forpliktelsene, eller denne pensjonsinnretningen allerede har Overføringsavtale. 

§ 21   Oppsigelse av tilslutning til Overføringsavtalen 

Tilslutning til Overføringsavtalen kan sies opp av arbeidsgiveren, pensjonsinnretningen og av Statens Pensjonskasse når det gjelder fremtidig opptjening. Pensjonsinnretningen og arbeidsgiveren er bundet av Overføringsavtalen for de rettigheter som er opptjent. 

Tilslutning til avtalen kan sies opp med tre måneders varsel med virkning for dem som fremtidig ville blitt omfattet av Overføringsavtalen. 

Tilslutning til avtalen kan videre sies opp med tre måneders varsel for fremtidig opptjening av rettigheter etter Overføringsavtalen for alle ansatte hos en arbeidsgiver. I dette tilfellet kan oppsigelse skje med virkning fra førstkommende årsskifte eller fra det tidspunktet pensjonsinnretningen/pensjonsordningen bringes til opphør.  

Oppsigelse/utmelding av Overføringsavtalen for en arbeidsgiver skjer til avtaleparten, som orienterer Statens Pensjonskasse.

Ansvaret for regulering og for andre ikke-forsikringsbare rettigheter i pensjonsordningen vedrørende allerede opptjente pensjonsrettigheter forblir hos den opprinnelige arbeidsgiveren. 

Ved oppsigelse må det særskilt bestemmes hvordan pensjonsordningen skal forholde seg til pensjonsrettigheter for bl.a.
- dem som har medlemskap, men som ikke ville hatt det ut fra bestemmelsene i siste 
  pensjonsordning, 
- dem som risikerer reduserte pensjonsrettigheter på grunn av karens, men som innenfor 
  Overføringsavtalen ikke ville hatt det.

VI. Iverksettelse

§ 22  Ikrafttreden og overgangsordning

Endringene i Overføringsavtalen trer i kraft fra 1. november 2004. Fra samme tidspunkt trer sikringsordningen i kraft, med virkning fra 1. januar 2004. Ny refusjonsordning innføres i samsvar med § 15 fra det tidspunktet Statens Pensjonskasse bestemmer, etter anbefaling av det rådgivende utvalget. 

Arbeidsgiver som er tilsluttet Overføringsavtalen på tidspunktet for iverksettelse av endringene i Overføringsavtalen og som må avgi erklæring som nevnt i § 5 for fortsatt tilslutning til avtalen, må gjøre dette innen 1. februar 2005. Hvis dette ikke skjer, vil de bli sagt opp fra Overføringsavtalen, jfr. § 21, 3. ledd. Arbeidsgiveren vil fortsatt ha det økonomiske ansvaret for ivaretakelsen av de pensjonsrettighetene som er opparbeidet hos denne arbeidsgiveren fram til tidspunktet det lukkes for ny opptjening. Etter dette tidspunktet svarer arbeidsgiveren for pensjonsrettigheter som er opptjent fram til uttredelsestidspunktet for aktive og tidligere fratrådte arbeidstakere, og for den videre regulering av disse rettighetene.          

Administrasjonstilskuddet til Overføringsavtalen for 2004 skal utgjøre 0,0005 prosent av pensjonsgrunnlaget per 1. november 2004, og skal innbetales til Statens Pensjonskasse innen 31. desember 2004.

Tilskuddet til Overføringsavtalens sikringsordning for 2004 innbetales sammen med tilskuddet for 2005. Satsene fastsettes av styret for Statens Pensjonskasse for 2004 og 2005 innen 31. desember 2004. Frist for innbetalingen fastsettes av styret for Statens Pensjonskasse, dog slik at innbetalingen skal finne sted i første kvartal 2005. 

Vedlegg 1 Erklæring om tilslutning til Overføringsavtalen

ERKLÆRING

OM

TILSLUTNING TIL OVERFØRINGSAVTALEN

OG

SIKRINGSORDNINGEN

……………………………………..(heretter kalt arbeidsgiver) har offentlig tjenestepensjon i

 …………………………………….(heretter kalt pensjonsinnretning)

Det bekreftes at arbeidsgiver er kjent med og påtar seg det fulle ansvaret for tilslutningen til Overføringsavtalen. Arbeidsgiver vil dekke de økonomiske forpliktelser som følger av den offentlige tjenestepensjonsordningen og av Overføringsavtalen, herunder regulering og andre ikke-forsikringsbare ytelser. 

Arbeidsgiver vil innen forfall betale premier, inklusive krav som følger av refusjonsordningen i Overføringsavtalen, til pensjonsinnretningen.

Arbeidsgiver skal årlig betale et administrasjonstilskudd til Statens Pensjonskasse for administrasjon av Overføringsavtalen. Det skal også svares et tilskudd til sikringsordningen, som fastsettes av styret i sikringsordningen for hvert kalenderår. I det sistnevnte tilskuddet inngår også administrasjonstilskudd til sikringsordningen, jfr. nærmere vedtektene for sikringsordningen.                                                                                    

Administrasjonstilskuddet til Statens Pensjonskasse og sikringsordningen kan innbetales samtidig med innbetalingen av forsikringspremien.

Arbeidsgiver er innforstått med at manglende premiebetaling er å anse som brudd på Overføringsavtalen.

Arbeidsgiver er innforstått med at manglende betaling av premie og/eller tilskudd til sikringsordningen kan inndrives av sekretariatet for Overføringsavtalens sikringsordning.  

Arbeidsgiver er innforstått med at sikringsordningen ved 
a)	styrt avvikling, 
b)	virksomhetsoverdragelse eller 
c)	konkurs 
vil beregne og innkreve et engangskrav. Engangskravet har sitt utgangspunkt i NRSP (Norsk Regnskapsstandard for pensjonskostnader). Kravet baseres på forutsetninger som styret i sikringsordningen fastsetter. Unntak gjelder der det er avklart at annen tilfredsstillende virksomhet eller myndighet påtar seg å betale de kostnader som påløper for oppfyllelse av opparbeidede rettigheter. Etter én purring med 14 dagers varsel vil saken bli sendt til inkasso. Misligholdes arbeidsgivers pliktige innbetalinger etter dette leddet, vil kravet med tillegg av omkostninger bli tvangsinndrevet.

Arbeidsgiver er innforstått med sin rett til å klage over vedtak som angår en selv.

Arbeidsgiver har gjort seg kjent med Overføringsavtalen, herunder vedlegg til nevnte dokument.

Denne erklæring er undertegnet i fire eksemplarer. Ett beholdes av arbeidsgiver, tre sendes pensjonsinnretningen, som videresender ett av disse til Statens Pensjonskasse og ett til sikringsordningen. 

Sted: ……………….  Dato: ……………………………..

Daglig leder: ………………………………………………………………………………..

Ev. stempel